Document ID: 31996D0335

Komisijas Lēmums
(1996. gada 8. maijs),
ar ko izveido kosmētikas līdzekļu sastāvdaļu uzskaitījumu un kopēju nomenklatūru
(dokuments attiecas uz EEZ)
(96/335/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1976. gada 27. jūlija Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem [1], kas grozīta ar Komisijas Direktīvu 95/34/EK [2], un jo īpaši tās 5.a pantu un 7. panta 2. punktu,
pēc apspriešanās ar Kosmetoloģijas zinātnisko komiteju,
tā kā kosmētikas līdzekļu sastāvdaļu uzskaitījumā jāiekļauj iedaļa par parfīmu un aromātiskajām izejvielām un iedaļa par citām vielām;
tā kā šajā uzskaitījumā jāietver informācija par katras sastāvdaļas identitāti, jo īpaši ķīmiskais, INCI (bij. CTFA), Ph. Eur., SNN un IUPAC nosaukums, EINECS/ELINCS, CAS un Krāsu indeksa numurs, Direktīvas 76/768/EEK 7. panta 2. punktā minētais plaši pazīstamais nosaukums, kā arī sastāvdaļas funkcija kosmētikas līdzeklī un, vajadzības gadījumā, lietošanas noteikumi, ierobežojumi un brīdinājumi, kuriem jābūt uzdrukātiem uz etiķetes;
tā kā papildus iespējai gūt vajadzīgo informāciju par kosmētikas līdzekļu sastāvdaļām šis uzskaitījums jāsaista ar Direktīvas 76/768/EEK 6. panta 1. punktā noteikto pienākumu no 1997. gada 1. janvāra uz tirgū laistiem kosmētikas līdzekļiem un/vai to iepakojuma norādīt attiecīgā līdzekļa veidu, kā arī tā sastāvdaļu sarakstu;
tā kā piedāvātajam uzskaitījumam jābūt pietiekami pilnīgam, lai pēc tā varētu marķēt kosmētikas līdzekļu sastāvdaļas;
tā kā tomēr tas ir indikatīvs un nav uzskatāms par kosmētikas līdzekļos atļauto vielu sarakstu;
tā kā tas regulāri jāatjaunina;
tā kā kopēja sastāvdaļu nomenklatūra ļaus identificēt vielas, visās dalībvalstīs izmantojot vienādus nosaukumus, un tādēļ patērētāji viegli spēs atšķirt vielas, no kurām viņiem ieteikts izvairīties (piemēram, alerģijas dēļ), neatkarīgi no kosmētikas līdzekļu iegādes vietas Kopienā;
tā kā šīm prasībām vislabāk atbilst INCI (Kosmētikas līdzekļu sastāvdaļu vienotā starptautiskā nomenklatūra) nosaukumi, jo tie ir relatīvi vienkārši, un turklāt tos jau lieto starptautiskā līmenī;
tā kā šajā lēmumā paredzētie pasākumi ir saskaņā ar atzinumu, ko sniegusi Kosmētikas līdzekļu tirdzniecības tehnisko šķēršļu novēršanas un tehniskās modernizēšanas direktīvu komiteja,
PIEŅEM ŠĀDU LĒMUMU.
1. pants
Direktīvas 76/768/EEK 5.a pantā paredzēto kosmētikas līdzekļu sastāvdaļu uzskaitījumu pieņem, kā atveidots šā lēmuma pielikumā.
2. pants
INCI (Kosmētikas līdzekļu sastāvdaļu vienotā starptautiskā nomenklatūra) nosaukumi, kas ietverti minētajā uzskaitījumā, veido kopējo nomenklatūru, piemērojot Direktīvas 76/768/EEK 7. panta 2. punktu.
Briselē, 1996. gada 8. maijā

Labels: 3
19
1